《一萼红 忆辛卯岁湖上五日事》
明代·曹溶

变柔花，向朱栏借得，春影最玲珑。粟玉纤环，泥金双带，娇小浑不胜风。

樱桃试、菖蒲碧酝，知有意、分我醉颜红。粉汗生凉，绣巾香蹙，人在楼中。

身本三生杜牧，赋鸳鸯遗恨，绿叶茸茸。锦艒星移，雕轮雨散，听彻清昼疏钟。

纵留取、同心旧约，对湖光、空画两眉峰。况是黄梅天气，冷到薰笼。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。